b'\n_START_ARTICLE_\nGrad Vrbovec\n_START_SECTION_\nZgodovina\n_START_PARAGRAPH_\nSlovensko ime Vrbovec izhaja iz nekdanjega izraza v vrbovju._NEWLINE_Grad Vrbovec so v 12. stoletju pozidali oglejski patriarhi na alodialni gospo\xc5\xa1\xc4\x8dini, ki so jo leta 1140 dobili od rodbine Teobalda Chagerja. Grad se izrecno omenja leta 1248 kot Castrum Altemburch. Grad in gospo\xc5\xa1\xc4\x8dino so upravljali patriarhovi oskrbniki. Po letu 1282 so ga imeli v fevdu vovbr\xc5\xa1ki grofje s Koro\xc5\xa1ke, ki so ga dali v nadaljnji fevd 1286 vitezom Vrbov\xc5\xa1kim, imenovanim po gradu. Ko pa so Vovbr\xc5\xa1ki leta 1322 izumrli, so Vrbov\xc5\xa1ki prevzeli posest neposredno v svoje roke. Leta 1360 sta brata Eberhard in Burkard Vrbov\xc5\xa1ka polovico gradu in gospo\xc5\xa1\xc4\x8dine prodala celjskim grofom, ki pa so vse to dali naprej v fevd Otonu in Janezu Bistri\xc5\xa1kima. Leta 1367 so pridobili Celjski \xc5\xa1e drugo polovico najprej v zastavo in 1369 tudi v last od Kola iz Vuzenice, hkrati pa jim je oglejski patriarh posest \xc5\xa1e isto leto potrdil tudi formalno v fevd. Celjski so ga obdr\xc5\xbeali do izumrtja 1456._NEWLINE_Posest je nato pre\xc5\xa1la v roke de\xc5\xbeelnega kneza oziroma Habsbur\xc5\xbeanov, ki jo je dajal v oskrbo. Leta 1458 jo je dobil v zakup Toma\xc5\xbe Pfafoitscher, leta 1472 je bil oskrbnik Benko pl. Lustthal. Leta 1478 jo je dobil v fevd Jurij Obra\xc4\x8dan, leta 1505 Toma\xc5\xbe Gradene\xc5\xa1ki, pred letom 1527 baron Janez Kacijanar s svojo soprogo Elizabeto Strmolsko kot dedni fevd. Grad je nasledila njuna h\xc4\x8di Sholastika, soproga Ulrika barona pl. Eitzingama, ki je Vrbovec prodala Hansu Regallu z Ra\xc4\x8d._NEWLINE_Leta 1615 je grad in gospo\xc5\xa1\xc4\x8dino kupil ljubljanski \xc5\xa1kof Toma\xc5\xbe Hren. Med drugo svetovno vojno leta 1944 so ga po\xc5\xbegali partizani.'